KOMISIJOS REGLAMENTAS (EB) Nr. 1376/2007
2007 m. lapkričio 23 d.
iš dalies keičiantis Europos Parlamento ir Tarybos reglamento (EB) Nr. 304/2003 dėl pavojingų cheminių medžiagų eksporto ir importo I priedą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. sausio 28 d. Europos Parlamento ir Tarybos reglamentą (EB) Nr. 304/2003 dėl pavojingų cheminių medžiagų eksporto ir importo (1), ypač į jo 22 straipsnio 4 dalį,
kadangi:
(1)
Reglamentu (EB) Nr. 304/2003 įgyvendinama 1998 m. rugsėjo 11 d. pasirašyta ir Tarybos sprendimu 2003/106/EB (2) Bendrijos vardu patvirtinta Roterdamo konvencija dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje.
(2)
Reglamento (EB) Nr. 304/2003 I priedas turėtų būti iš dalies pakeistas siekiant atsižvelgti į reglamentavimą, taikomą tam tikroms cheminėms medžiagoms vadovaujantis 1976 m. liepos 27 d. Tarybos direktyva 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo (3), 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (4), 1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (5) ir kitais Bendrijos teisės aktais. Kai šiais aktais nustatyti apribojimai neturi būti įgyvendinami iki tam tikros datos, Reglamentu (EB) Nr. 304/2003 nustatyti įpareigojimai neturėtų būti pradėti taikyti iki tos datos, kad būtų lengviau juos įgyvendinti.
(3)
Pagal Direktyvą 76/769/EEB perfluoroktano sulfonatų naudojimas pramonėje yra griežtai ribojamas, todėl reikėtų juos įtraukti į Reglamento (EB) Nr. 304/2003 I priedo 1 ir 2 dalyse pateiktus cheminių medžiagų sąrašus.
(4)
Nuspręsta veikliųjų medžiagų dimetenamido, fozalono, alachloro, tiodikarbo, metiloksidemetono, kadusafoso, karbofurano, karbosulfano, haloksifopo-R neįtraukti į Direktyvos 91/414/EEB I priedą, kad jų nebūtų galima naudoti kaip pesticidų; todėl šias medžiagas reikėtų įtraukti į cheminių medžiagų sąrašus Reglamento (EB) Nr. 304/2003 I priedo 1 ir 2 dalyse.
(5)
Nuspręsta veikliųjų medžiagų karbarilo ir trichlorfono neįtraukti į Direktyvos 91/414/EEB I priedą ir į Direktyvos 98/8/EB I, IA arba IB priedus, kad jų nebūtų galima naudoti kaip pesticidų; todėl šias medžiagas reikėtų įtraukti į cheminių medžiagų sąrašus Reglamento (EB) Nr. 304/2003 I priedo 1 ir 2 dalyse.
(6)
Nuspręsta veikliosios medžiagos malationo neįtraukti į Direktyvos 91/414/EEB I priedą, kad jos nebūtų galima naudoti kaip pesticidų subkategorijos augalų apsaugos produktų grupės medžiagos; todėl ją reikėtų įtraukti į cheminių medžiagų sąrašą Reglamento (EB) Nr. 304/2003 I priedo 1 dalyje.
(7)
Nuspręsta veikliųjų medžiagų fenitrotiono, dichlorvoso, diazinono ir diurono neįtraukti į Direktyvos 91/414/EEB I priedą, kad jų nebūtų galima naudoti kaip pesticidų subkategorijos augalų apsaugos produktų grupės medžiagų; todėl jas reikėtų įtraukti į Reglamento (EB) Nr. 304/2003 I priedo 1 dalį, nepaisant to, kad tos medžiagos buvo nustatytos ir pateiktos vertinti pagal Direktyvą 98/8/EB ir todėl valstybės narės gali palikti galioti jų autorizacijos liudijimus, kol pagal tą direktyvą bus priimtas sprendimas.
(8)
Direktyvos 91/414/EEB 8 straipsnio 2 dalyje numatytas 12 metų laikotarpis, per kurį valstybėms narėms leidžiama autorizuoti augalų apsaugos produktų, kurių sudėtyje yra tam tikrų veikliųjų medžiagų, teikimą į rinką. Tas laikotarpis buvo pratęstas 2002 m. lapkričio 20 d. Komisijos reglamentu (EB) Nr. 2076/2002, pratęsiančiu Tarybos direktyvos 91/414/EEB 8 straipsnio 2 dalyje nurodytą laikotarpį dėl tam tikrų veikliųjų medžiagų neįrašymo į tos direktyvos I priedą ir dėl augalų apsaugos produktų, savo sudėtyje turinčių šių veikliųjų medžiagų, registracijos panaikinimo (6). Tačiau kadangi nebuvo priimtas sprendimas dėl veikliųjų medžiagų metilazinfoso ir vinklozolino įtraukimo į Direktyvos 91/414/EEB I priedą iki to laikotarpio pabaigos, valstybės narės privalėjo 2007 m. sausio 1 d. panaikinti augalų apsaugos produktų, kurių sudėtyje yra tų medžiagų, nacionalinius autorizacijos liudijimus. Todėl aktyviųjų medžiagų metilazinfoso ir vinklozolino kaip pesticidų naudojimas yra griežtai ribojamas ir todėl jas reikėtų įtraukti į cheminių medžiagų sąrašą Reglamento (EB) Nr. 304/2003 I priedo 1 dalyje.
(9)
Todėl Reglamento (EB) Nr. 304/2003 I priedas turėtų būti atitinkamai iš dalies pakeistas.
(10)
Šiame reglamente numatytos priemonės atitinka Direktyvos 67/548/EEB 29 straipsniu įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 304/2003 I priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 23 d.